Üks asi, mida hõõglambi armastajad taga õhkavad, on nn. "soe ja hubane" valgus, mida säästulampides kuidagi leida ei taheta. Lampe toodetakse erineva värvustooniga, mida tähistatakse kraadidega Kelvini skaalal. Sealjuures tähendab kõrgem temperatuur just sinakamat valgust (kujutage ette, et söed hõõguvad ju tumepunaselt, samas kui palju kuumem välgunool on väga helevalge). Lambitootjate skaala algab kuskil 2700 K juurest (väga soe), kõige tavalisemad lambid tehakse 4000 K tooniga ja lõpetatakse 8000 K juures (keskpäevast päikesevalgust simuleerivad lambid). Igalühel neist on oma funktsioon. Päeval kontoris on parem kasutada sinakama tooniga lampe (signaliseerib ajule, et on päev ja olgem ärkvel), õhtul kodus aga soovime panna põlema oranžima pirni (meenutab meile kaminat ja õdusat kodukollet).